ટૉસ જીતીને પ્રથમ બૅટિંગ કરનાર ખડાયતાની શરૂઆત નબળી રહી હતી. એનો સ્ટાર ઓપનર અને કપોળ સામેની બીજી લીગ મૅચમાં કમાલનું પર્ફોમ કરનાર વિરલ શાહ ખાતું ખોલાવ્યા વિના જ આઉટ થઈ ગયો હતો. જોકે તેનો સાથીઓપનર નિશાદ ગાભાવાલા (૭૯)એ એકલાહાથે પહેલી બે ઓવરમાં શાનદાર ફટકા મારીને સ્કોર ૩૫ રનનો કરી દીધો હતો. ત્રીજા ક્રમે બૅટિંગમાં આવેલા વિશાલ મેરવાણાએ સુંદર તાલમેલ દ્વારા નિશાદને સ્ટ્રાઇક આપવાનું કામ કર્યું હતું અને નિશાદ કચ્છી રાજગોરના બોલરોની ધુલાઈ કરીને આઠમી ઓવરમાં આઉટ થતાં પહેલાં ૨૭ બૉલમાં ૪ સિક્સર અને ૧૨ ચોક્કા સાથે ૭૯ રનની આકર્ષક ઇનિંગ્સ રમ્યો હતો. ૧૦ ઓવરના અંતે ખડાયતા ટીમનો સ્કોર ૬ વિકેટે ૧૬૬ રન રહ્યો હતો.